དེང་སྐབས་རྡུལ་ཕྲན་གྱི་མཚོན་ཆ་དང་རྡུལ་ཕྲན་གྱི་ནུས་པ་བེད་སྤྱོད་བྱས་ནས་གློག་གི་ནུས་པ་སྐྲུན་པ་སོགས་རྡུལ་ཕྲན་གྱི་ཉིང་རྡུལ་འགྱུར་བ་བཏང་ནས་ནུས་པ་སྐྱེད་སྐྲུན་བྱེད་མཁན་རྒྱལ་ཁབ་མང་པོ་ཡོད་པ་དང་།ནུས་པ་སྐྱེད་སྐྲུན་བྱེད་པའི་ཐབས་ལམ་འདི་དང་འབྲེལ་བའི་ཟུར་ཕོག་དཀའ་ངལ་གཙོ་བོ་ནི་བེད་སྤྱོད་ཟིན་པའི་རྡུལ་ཕྲན་གྱི་སྙིགས་རོ་དོར་ས་མེད་པ་དེ་ཡིན།རྡུལ་ཕྲན་གྱི་སྙིགས་རོ་ལས་ཚེ་སྲོག་ལ་གནོད་ཚབས་ཆེ་བའི་འགྱེད་འཕྲོའི་རྡུལ་ཤིན་ཏུ་མང་པོ་མི་ལོ་ཁྲི་སྟོང་དང་ས་ཡ་མང་པོའི་རིང་ཕྱིར་འདོན་བྱེད་པ་དང་།དེ་དག་སྐྱེ་ལྡན་གྱི་ལུས་པོར་ཕོག་སྐབས་ཕྲ་ཕུང་གི་རིགས་རྫས་གཏོར་སྐྱོན་དང་ནད་རིགས་མང་པོ་ཞིག་སྐྲུན་གྱི་ཡོད།ད་ལྟའི་ཆར་རྡུལ་ཕྲན་གྱི་སྙིགས་རོ་དེ་དག་དཔལ་འབྱོར་དང་ཤེས་ཡོན་ཞན་པའི་རྒྱལ་ཁབ་ཁག་གི་ནང་ས་སྦས་གཏོང་བ་དང་རྒྱ་མཚོའི་གཏིང་དུ་སྦས་པ་སོགས་བྱེད་ཀྱང་ཐབས་ལམ་དེ་དག་ནི་འཕྲལ་སེལ་ཙམ་ལས་ཕུགས་ཀྱི་དཀའ་ངལ་སེལ་ཐབས་མེད་པ་དང་ཡར་རྒྱས་འགྲོ་བཞིན་པའི་རྒྱལ་ཁབ་ཚོས་རྡུལ་ཕྲན་གྱི་ནུས་པ་བེད་སྤྱོད་བྱེད་ཚད་འཕར་རིམ་བཞིན་དཀའ་ངལ་འདི་གཞི་རྒྱ་ཆེ་རུ་དང་མགོ་རྙོག་ཏུ་འགྲོ་རྒྱུ་མ་ཟད་མང་པོ་ཞིག་གིས་མ་འོངས་པར་རྒྱལ་ཁབ་ཕན་ཚུན་དབར་དམག་འཁྲུག་ཡོང་གཞི་གཙོ་བོ་ཞིག་ཀྱང་རྡུལ་ཕྲན་གྱི་སྙིགས་རོ་དོར་ས་དང་དོར་ཕྱོགས་ཆགས་རྒྱུ་ཡིན་པའི་ཚོད་དཔག་བྱེད་ཀྱི་ཡོད།འོན་ཀྱང་ཉེ་དུས་དབྱིན་ཡུལ་གྱི་ཚན་རིག་པ་ཁག་གཅིག་གིས་རྡུལ་ཕྲན་གྱི་སྙིགས་རོ་སྦག་པའི་ཁོར་ཡུག་ནང་གསོན་འཚོ་ཐུབ་པ་མ་ཟད་སྙིགས་རོ་བཟས་ནས་གཙང་སེལ་བྱེད་ཐུབ་པའི་ཕྲ་འབུ་ཞིག་རྙེད་སོན་བྱུང་ཡོད་པས་རྗེས་སོར་ཕྲ་འབུ་དེ་རིགས་གསོ་སྐྱོང་གི་ཐོག་ནས་མ་འོངས་པར་རྡུལ་ཕྲན་གྱི་སྙིགས་རོ་གཙང་བཟོ་བྱེད་པའི་ཐབས་ལམ་གསར་པ་ཞིག་རྙེད་ཐུབ་པའི་རེ་བ་བྱེད་བཞིན་ཡོད།